Papersnake/gushiwen huggingface dataset:
拨闷
杜甫（唐代）

闻道云安曲米春，才倾一盏即醺人。乘舟取醉非难事，下峡消愁定几巡。

长年三老遥怜汝，棙柁开头捷有神。已办青钱防雇直，当令美味入吾唇。
赠筝妓伍卿
李远（唐代）

轻轻没后更无筝，玉腕红纱到伍卿。

座客满筵都不语，一行哀雁十三声。
闻北军犯淮
曹勋（宋代）

落日惨客意，老怀增百忧。
朔风动地吼，湖水吞天流。
甲马隘两淮，杀气横九州。
无德彼将灭，复雠我有休。
羽檄交驰际，哀歌寄清愁。
赠兵部尚书鲁肃简公挽词三首
宋庠（宋代）

应运推邦直，乘时讲化源。
不冠嘗可奏，问树本无言。
亮节裨初载，清风裕后昆。
忽嗟梁木坏，褒册贲忠魂。
神通夜宿玉虚宫小轩正对步虚峰道士云天宝三
韩元吉（宋代）

槛外风高霜月明，步虚山里步虚声。
罢琴刻烛初长夜，又得人间一梦清。
寺寓
吴元良（明代）

得伴闲云净土来，束书移傍讲经台。旃檀香逐熏风散，只树花沾法雨开。

静绝喜同僧入定，禅栖聊免俗相猜。无端清夜多归梦，未了尘缘亦自哀。
甲辰恭和御制
徐元杰（宋代）

衮衣日月炳当轩，光逮刍荛采众言。内外修攘明治体，忧勤终众养心源。

英髦瑞列霜中干，治化春回雪里根。愿溥需云苏物槁，九垓滂沛洽君恩。
锦鹧鸪 三更一笛一联，胡仲父落梅之句也。词人所称，予惜不见其全篇，遂为足之
杨慎（明代）

梦断罗浮绰约丛。玉龙鳞甲缀帘栊。自孤花底三更月，却怨楼头一笛风。

寒料峭，晓葱珑。劝君莫放酒杯空。雪儿清唱山香舞，要把霜毛晕醉红。
浪洋舟中
仇远（元代）

轻舟十里过溪庄，桑枣成阴柳着行。
不见玉山嵇叔夜，西风低草见斜阳。
新秋有感
李中（五代）

门巷凉秋至，高梧一叶惊。渐添衾簟爽，顿觉梦魂清。

暗促莲开艳，乍催蝉发声。雨降炎气减，竹引冷烟生。

戍客添归思，行人怯远程。未逢征雁下，渐听夜砧鸣。

张翰思鲈兴，班姬咏扇情。音尘两难问，蛩砌月空明。
拟古诗二十首 其八 拟冉冉孤生竹
弘历（清代）

双竹相扶持，孤竹乃冉冉。独立忆其侣，飒沓秋风惨。

结缡向犹念，乘垣初岂敢。而胡相弃捐，焉能置情感。

情感亦何为，不可追者时。忧伤易成老，加饭留容姿。

容姿苟未衰，会有相见期。
偶成
邓肃（宋代）

我涉江东路，平地雪盈尺。
明日登芙蓉，晴天开晓日。
朅自婺源来，阴雨连朝夕。
瘦马逼云际，又断檐间滴。
顾我亦何人，市朝欲扫迹。
平生诗酒交，落井仍下石。
那知涉畏途，乃烦造化力。
要知万里行，人谪非天谪。
衡云霁韩愈，海市呈苏轼。
君知此理不，鬼物护狂直。
送李端叔从辟中山
秦观（宋代）

人畏朔风声，我闻独宽怀。
岂不知凛冽，为自中山来。
端叔天下士，淹留蹇无成。
去从中山辟，良亦慰平生。
与君英妙时，侠气上参天。
孰云行半百，身世各茫然。
当时儿戏念，今日已灰死。
著书如结氂，聊以忘忧耳。
駸駸岁乃尽，淮海归无期。
功名良独难，虽成定奚为。
念君远行役，中夜忧反侧。
揽衣起成章，赠以当马策。
谒蒋帝祠过钟山下二首
张耒（宋代）

野塘春水绿迢迢，上有东风弄柳条。
晓日已穿东岭出，轻寒犹欲战驼毛。
过江陵和黄虚舟韵四首
李曾伯（宋代）

闻公有泊渚，不远在异林。
想胜辋川画，时作梁父吟。
绛帐岂陈迹，草堂向遗音。
朝市有真隐，入山无求深。
饯唐州高使君
岑羲（唐代）

苍茫南塞地，明媚上春时。目极伤千里，怀君不自持。

征车别岐路，斜日下崦嵫。一叹轺轩阻，悠悠即所思。
岁寒缓步
钱时（宋代）

千叶梅花雪满堤，都将春付海棠枝。
幽禽飞上栏干立，此意人间几个知。
朱叔祥虹山园三首 其三
韩上桂（明代）

锦石奇如画，苔痕细作钱。幽花轻压砌，衰柳淡萦烟。

架稳从莺坐，竹惊扰鹤眠。何因邻别洞，步屐任经年。
蝶恋花 忆外京邸病状
储慧（清代）

独对残红眉暗皱。青鸟来时，正是春归后。惆怅京华人病久。

而今不识平安否。

想是芸窗攻苦骤。更为思亲，忆别成消瘦。盼到玉堂欢聚首。

妆台细把衷情剖。
悼慧休
王安石（宋代）

休公遂不起，难料复难忘。
玉骨随薪尽，空留一分香。
以昌黎验长常携尺为韵赋笋五首
舒邦佐（宋代）

吾家苍头奴，斫玉手自携。
云恐春风恶，吹开枝高低。
立秋前五日社集天界寺诸词客分赋金陵名胜送余行余分得白鹭洲探五微留别
邓云霄（明代）

二水中分烟渚微，江光如练澹晴晖。芳洲自入青莲笔，群鸟犹矜白雪衣。

沙净伫看连影立，风生散作几行飞。怜君心逐洲前水，夜夜随潮送客归。
再口占次韵
陈造（宋代）

君家朱合隔嚣尘，可欠宾筵兰蕙春。
横草定铭鞮汗石，穿杨新赐上方银。
几时酾酒招嘉客，不假倾囊得丽人。
莫坐风悭仍雨涩，只将诗笔诧无邻。
感梅属周文显二首
赵蕃（宋代）

严冬今日更天风，我与梅花瘦骨同。
我纵寒生犹附火，尔能孤立乱山中。
方蕙岩常簿二首 其二
释元肇（宋代）

夙昔住山缘，来吴已八年。独怜寒塔影，时到碧岩前。

埋玉亡何日，愁云过别天。东风减回首，家学子能传。
归王宫次年作
司马图（唐代）

乱后烧残数卷书，峰前犹自峦吾庐。
忘机渐喜逢人少，览镜空怜待鹤疏。
孤屿池痕春涨满，小栏花韵午晴初。
酣歌自适逃名久，不必门多长者车。
偈颂五十一首
释道冲（宋代）

是著即错，不是犹乖，
一击万重关锁开。老卢不会转身句，
便道明镜亦非台。
雨霁出郊外
张嵲（宋代）

时雨当夜来，出郭喜新霁。
伫立望四郊，春容卉无际。
群山隔大江，苍岩澹相对。
轻风生水波，微露滋花气。
缘津柳已暗，忽悟清明至。
融怡岁序同，俯仰山河异。
逢时思坟墓，拜扫十年废。
闻有故童仆，壶餐酹荒隧。
新阡固已远，龙輴尚天外。
已深濡露悲，更下孤臣泪。
偈六十三首
释道宁（宋代）

湘山青，湘水碧。
上下四维，东西南北。
处处释迦，头头弥勒。
啐啄同时，无劳外觅。
惠楙吉水轩二首 其二
孙觌（宋代）

练练迎朝霁，漻漻卷夜氛。挽河半天落，贮月一瓢分。

荡胸饱新授，洗耳浣昔闻。谁知望梅者，肺渴已如焚。
朝天子·归隐
汪元亨（元代）

长歌咏楚词，细赓和杜诗，闲临写羲之字。乱云堆里结茅茨，无意居朝市。珠履三千，金钗十二，朝承恩暮赐死。采商山紫芝，理桐江钓丝，毕罢了功名事。
次韵和马总戎都龙纪胜四绝句 其二
丘逢甲（清代）

万里滇云筑将台，班师久奏凯歌回。九山天半青如故，又费将军倚马才。
九日闭户独对菊花
徐荣（清代）

无人来伴赋《登楼》，负手荒篱当出游。万里山川重九节，一枝风雨故乡秋。

秘钱古有苏司农，作宦今惭马少游。歌舞冈头今日酒，几人欢笑数觥筹。
秋兴
王昌龄（唐代）

日暮西北堂，凉风洗修木。
著书在南窗，门馆常肃肃。
苔草延古意，视听转幽独。
或问余所营，刈黍就寒谷。
杂咏 其十一
戴亨（清代）

进退能自权，道重身亦安。鄙夫患得失，灾祸乃相干。

神龟曳其尾，泥涂甘自委。迹远庙牺荣，所处无悲喜。

蜻蛉游天地，飞飞无已时。胶饴一朝调，遂为童子欺。

贪者或不察，旁观尔应知。
偈二十二首
释子淳（宋代）

骊珠未剖价难酬，灼烁寒光映碧流。
罔象未能知去处，更凭子细说端由。
海盐鹿苑寺
闻人宇（宋代）

郡邑相望路半停，屹然香刹从林坰。
罢参释子忘情久，供胡伴僧入梦灵。
东去无情波缭绕，西来有意柏葱青。
定知俗驾经过少，月上松扉不用扃。
题倪云林画
曾爟（明代）

梁鸿溪上草堂幽，红叶黄花几度秋。回首云林人不见，西风落日思悠悠。
郊庙歌辞。祀九宫贵神乐章。太和
佚名（唐代）

帝在灵坛，大明登光。天回云粹，穆穆皇皇。

金奏九夏，圭陈八芗。旷哉动植，如熙春阳。
李朝议挽词二首 其二
范祖禹（宋代）

解组红尘外，忘机白日迟。烟霞随步武，松竹想风姿。

沇水流清范，盘山厚福基。乡人应配社，犹恨不期颐。
皇皇者华
佚名（先秦）

皇皇者华，于彼原隰。駪駪征夫，每怀靡及。
我马维驹，六辔如濡。载驰载驱，周爰咨诹。
我马维骐，六辔如丝。载驰载驱，周爰咨谋。
我马维骆，六辔沃若。载驰载驱，周爰咨度。
我马维骃，六辔既均。载驰载驱，周爰咨询。
冬夜读书
陆游（宋代）

茂陵病後非平昔，瘦骨竛竮短发疏。
红烛悔从长夜饮，青灯喜发小年书。
圣贤亲见生非晚，忿欲俱空死有余。
破屋颓垣君勿笑，更阑弦诵满吾庐。
书新堂
唐庚（宋代）

叠茅重苇一堂新，设榻聊安簿领身。落枕不知莺树晓，污书长领燕泥春。

狱官何预青苗事，野意新便白葛巾。能向此间时得趣，何须分外拜车尘。
谒张兵部时守临江新除湖南仓
乐雷发（宋代）

东皇太一待新诗，共喜星槎泝楚涯父老尽将看鸑鷟，
使君应不问狐狸。江头芳杜催行色，
境内甘棠有去思。细读诏书搔短发，
瓣香那识帝王师。
湖州歌九十八首 其六十一
汪元量（宋代）

兀兀篷窗坐似禅，景州城外更凄然。
官河宛转无风力，马曳驴拖鼓子船。
钓台三绝 其三
王十朋（宋代）

山水高长子陵节，桐庐萧洒范公诗。又吟处士清新句，蝉拽残声过别枝。
莫州道中
刘迎（金朝）

枫林叶叶堕霜红，天末晴容一镜空。野旷微闻鸟乌乐，草寒时见马牛风。

人生险阻艰难里，世事悲歌感慨中。白发孀亲倚门处，梦魂千里付归鸿。
读史述 其十三 田畴
魏学洢（明代）

夜读刘虞传，胸坎生不平。无终有一士，烈烈千人英。

栾布不足数，申胥难与京。吾将夙严装，万里从之行。

谁为同心人，千载陶渊明。
陪宁极回马上作
韩维（宋代）

我有龙阳约，垂驾辄复停。
念与高士期，不宜后其行。
春风三月尾，涧谷花草明。
寻花踏幽草，南出山脚青。
婆娑一古树，是曰先生庭。
馆我茅檐下，山瓢日夕倾。
摘林饤朱实，掘竹羞紫萌。
朝听谷禽响，夜对山月清。
高论简以正，疏怀淡无营。
徒知服深远，难用一善名。
维也少顽钝，几为世网婴。
一亲德义游，颇见外物轻。
门墙倘枳有，他时来执经。
复之留都别诸亲友
徐兆熊（明代）

亵息枌榆会正欢，分携忽又自江干。漫言老马能知路，却笑征鸿且避寒。

别泪青衫谁更湿，离亭绿酒重相欢。风尘逐逐辕南北，何似烟波理钓竿。
查虞皋仪部道出济上遣书赐问赋答二首 其二
于慎行（明代）

有怀江左彦，夙昔共兰襟。报国青萍器，承家玉树林。

郎曹双管旧，禁漏五云深。无恙西山色，犹堪柱笏吟。
江南曲五首 其四
丁仙芝（唐代）

未晓已成妆，乘潮去茫茫。因从京口渡，使报邵陵王。
得江同州和诗后却寄
刘攽（宋代）

左辅关河二十城，使车全胜直承明。白头樽酒谙风味，乘兴篇章得性情。

苜蓿空肥天骥老，风霜有意皂雕横。惊沙急雪迷秦树，不似山阴一日程。
虚空歌
张继先（宋代）

虚空荡荡无边岸，日月东西互宾饯。
东宾西饯几时休，生死场中如掣电。
本来真性同虚空，光明朗耀无昏蒙。
偶因一念落形休，为他生死迷西东。
堪叹世人全不觉，死即哀兮生即乐。
不知生是死根由，只喜东升怕西落。
东升西落理当然，休将情识相牵缠。
不信但看日与月，朝昏上下常周天。
生非来兮死非去，无有相因随所寓。
六道轮回浪著忙，真人止在虚空住。
真人住处无室庐，邻风伴月同清虚。
莫谓灵光只些子，包罗法界无边余。
法界包罗大无外，密入纤尘小无内。
饥寒灾祸不能加，物物头头归主宰。
一堆尘土百年形，如舟泛水凭人行。
忽朝舟坏人登岸，枯木无主从沉倾。
莫腐莫回雇，万水千江几番渡。
这回到岸好焚舟，不须更说波涛苦。
有缘舟居不居舟，终不虞昨夜风雷撼山岳。
虚空不动常如如，识得真空方不昧，
古往今来镇长在。掀翻世界露全身，
尽度众生超苦海。真空消息非顽空，
纵横变化无终穷。听我一歌空里曲，
铁蛇飞上昆仑峰。
游华藏寺
杨德冲（清代）

寺废吴天白，松云不尽浮。气蒸初入夏，麦秀已先秋。

麋鹿留宾住，湖山挈伴游。夫差今未醒，沙上自眠鸥。
雨后顿有秋意得小诗四绝 其二
周紫芝（宋代）

只今风露欲凋荷，前月牵牛已渡河。络纬独知秋色晚，芭蕉添得雨声多。
送马戴入山
顾非熊（唐代）

古木乱重重，何人识去踪。斜阳收万壑，圆月上三峰。

云里泉萦石，窗间鸟下松。唯应采药客，时与此相逢。
赠总上人兼简无求居士二首
刘子翚（宋代）

双径山中一衲衣，曳筇远远叩岩扉。
愧无白璧黄金赠，携取清风满袖归。
见儿侄唱酬次韵五首
苏辙（宋代）

宇宙非不宽，闭门自为阻。
心知外尘恶，且忍闲居苦。
跏趺默非睡，龛灯翳复吐。
道士为我言，婴儿出歌舞。
生涯
陆游（宋代）

旧业桑麻在，颓龄耄耄过。
虞卿著书晚，伏叟授经讹。
井上磨椎斫，村东买钓蓑。
倾身营一饱，自笑又蹉砣。
念奴娇（中秋呈徐叔至）
谢懋（宋代）

齐天湛碧。正新凉风露，冰壶清彻。河汉无声光练练，涌出银蟾孤绝。岩桂香飘，井梧影转，冷浸官袍洁。西厢往事，一帘轻梦凄切。肠断楚峡云归，尊前无绪，知有愁如发。此夕常娥应也恨，冷落琼楼金阙。禁漏迢迢，边鸿杳杳，幽意凭谁决。阑干星斗，落梅三弄初阕。
爱山台
吴潜（宋代）

直殿风流间世才，乞恩监郡筑高台。
杖游便觉开怀抱，石甃何高辟草莱。
奎壁九重文运焕，烟峦千里画图开。
爱山必欲斯民爱，沛泽行看早晚来。
鹧鸪天·题破香笺小砑红
晏几道（宋代）

题破香笺小砑红。诗篇多寄旧相逢。西楼酒面垂垂雪，南苑春衫细细风。
花不尽，柳无穷。别来欢事少人同。凭谁问取归云信，今在巫山第几峰。
次韵陈列之感春二首 其一
李光（宋代）

新年人物自熙熙，綵索青帘到处垂。日暖桃蹊花落尽，雨深茅屋燕归迟。

登山野屐应频蜡，出郭轻车想载脂。老境逢春正愁绝，为君援笔强题诗。
句 其八
朱服（宋代）

遥看一树凌霜叶，好似衰颜醉里红。
送项膳部迁之南行兼呈刘祠部
唐顺之（明代）

春流弥弥碧波深，送远其如南浦心。魏阙几年叨结绶，江皋千里惜分襟。

君游白下贪云卧，予滞金门笑陆沉。郎署故交如问讯，迩来惟有越人吟。
次韵郁李花
赵抃（宋代）

花县逢春对晓晖，朱朱白白缀繁枝。梅先菊后何须较，好似人生各有时。
送杜十四之江南
孟浩然（唐代）

荆吴相接水为乡，君去春江正淼茫。(淼 同：渺)
日暮征帆何处泊，天涯一望断人肠。
答龙门潘秀才见寄
黄庭坚（宋代）

男儿四十未全老，便入林泉真自豪。
明月清风非俗物，轻裘肥马谢儿曹。
山中是处有黄菊，洛下谁家无白醪。
相得秋来常日醉，伊川清浅石楼高。
清桐
韩淲（宋代）

清桐发初叶，朝景散辉荫。幽人独步久，兴寄颇自任。

薰兮一以风，山鸟孰知禁。平流走乱石，可漱尤可枕。
太上皇帝灵驾发引挽歌词六首
范成大（宋代）

绍运钟阳九，兴王抚半千。
断鳌娲立极，翔凤汉中天。
宵旰三星纪，希夷十闰年。
声容弥宇宙，浯石不胜镌。
春贴子词·皇帝阁六首
司马光（宋代）

候雁来归北，寒鱼陟负冰。
相鸟风色改，阳欲日华升。
勉冯著明
华岳（宋代）

主忧臣辱已难堪，国事颠危况未安。
溺嫂临渊犹援手，斗人同室尚撄冠。
公如不唱从军乐，士亦恐歌行路难。
麟阁功名总劳苦，莫将行役作辛酸。
乙巳岁渡关
赵抃（宋代）

谁云蜀道上天难，险栈排云彻万山。我愧于时无所补，十年三出剑门关。
喜蒋德瞻还里
徐照（宋代）

长作汤村梦，今来免所思。
丹灵年命永，琴裂壁风吹。
开户秋花发，终经午饭迟。
岳阳何日去，后集要君诗。
水龙吟·琅琅环佩三千
李曾伯（宋代）

琅琅环佩三千，一楼玉立中端委。瑶琚碾就，襄王故国，屈平遗委。多少铅华，飞琼涂抹，一时挼碎。记少年驰逐，银杯缟带，几番被、鸡呼起。冷入重貂如水。鬓丝丝、叹非前比。羔儿满泛，狮儿低唱，飘风过耳。冰释边忧，春生民乐，欢形佐史。倩何人蜚奏，五云天上，助吾君喜。
君用致红梅云不开数年矣
方岳（宋代）

山家已作枯槎看，带雪移来却自春。
一夜揣摩花意思，宁将醉面向村人。
和王给事易简殿试举人五首 其一 试进士
程俱（宋代）

切云冠弁拱长生，匝地英髦集紫清。共喜草茅承帝问，欲倾尘雾赞皇明。

飘飘六翮鸣皋意，浩浩三眠食叶声。正学傥言应不乏，松筠宁为四时更。
与匀道人蔬饭作两绝句 其二
朱松（宋代）

牛羊触藩笋成竹，鹅鹜成群饱倒藤。一饭罗摩未为孽，要知我是在家僧。
重阳日同骆君举登朱陵洞最高处题名
湛若水（明代）

方头路滑不可度，我来跨鹤御天风。喷泉九月飞□冷，举袖擎天晓日红。
首春
李世民（唐代）

寒随穷律变，春逐鸟声开。初风飘带柳，晚雪间花梅。

碧林青旧竹，绿沼翠新苔。芝田初雁去，绮树巧莺来。
寄张肖甫时备兵天雄 其二
欧大任（明代）

幕府容谁入，襜帷不可同。按章三辅肃，倚啸故关雄。

白发兵戈后，黄尘睥睨中。军劳酬圣主，恩已拜彤弓。
病目无聊因游慈云寺作诗呈诸友
赵鼎臣（宋代）

造物本儿嬉，万汇同一甑。阴阳烧煮之，有此生老病。

我今知命年，过二不为盛。此身付天公，穷达听其令。

胡为生纤云，翳此秋月净。坐令盲老翁，悲啸杂歌咏。

医云肝乘母，交恶若周郑。欲知罍不耻，要在瓶毋罄。

至言若金篦，刮膜除蔽映。咄哉耕田夫，所得已负乘。

当求扬一廛，遂卜蒋三径。闭目存黄庭，燕坐收双胫。

回首谢蓬莱，问路安敢更。
上蔡太师生辰诗四首 其三
韩驹（宋代）

君王正殿压金鳌，一品师臣待赭袍。万世规模神鼎重，八年勋赭泰山高。

崇宁枢筦联领翼，大观蓬山擢凤毛。介寿几何词谩费，为公仙谷问蟠桃。
赐大学士杨一清诗 上马留题
朱厚照（明代）

正德英名已播传，南征北剿敢当先。
平生威武安天下，永镇江山万万年。
大明正德龙集庚辰后八月二十日。
锦堂老人书于大学士杨一清私第。
木兰花（杏花·三之一·林钟商）
柳永（宋代）

翦裁用尽春工意，浅蘸朝霞千万蕊。天然淡泞好精神，洗尽严妆方见媚。

风亭月榭闲相倚。紫玉枝梢红蜡蒂。假饶花落未消愁，煮酒怀盘催结子。
题子昂长江叠嶂图
虞集（宋代）

昔者长江险，能生白发哀。百年经济尽，一日画图开。

僧寺依稀在，渔舟浩荡回。萧条数根树，时有海潮来。
谢徐容斋送米
顾逢（宋代）

米囊入户甑无尘，一室欢声四壁春。
高廪如山堆积者，肯思白发老人诗。
秋兴三首 其三
苏轼（宋代）

浴凤池边星斗光，宴馀香满上书囊。楼前夜月低韦曲，云里车声出未央。

去国何年双鬓雪，黄花重见一枝霜。伤心无限厌厌梦，长似秋宵一倍长。
宿灵泉无我轩怀次山
蒲瀛（宋代）

幽轩着无我，居此合何人。
闻道东山隐，当时此地亲。
心源将止水，世事甚浮云。
今日当遗迹，空馀淡墨春。
怀秉文
赵蕃（宋代）

稍过湖头路，临流但远林。
打篷知雨急，荡桨觉溪深。
红叶专秋色，青铜慨古心。
平生学诗友，两地复离襟。
天界寺赠半峰上人
皇甫汸（明代）

顾省纷俗婴，寻山惬幽趣。
秋水净金河，寒云翳珠树。
了看花落时，莫辨鸟还处。
休公别来诗，江生拟将赋。
次韵子瞻追和归去来
李之仪（宋代）

归去来兮，吾其老矣何时归？悟凫鹤之长短，鉴断续之哀悲。

怅野马之过隙，虽绝足而宁追。予行年五十有五，盖知五十四年之非。

须前因以命驾，岂大寒而方衣。兹物理之必至，又何资于发微？

吾家不远，可跂可奔。解我簪绂，即吾蓬门。里闬虽异，室庐具存。

称所有以取给，尚奚择于瓶樽。课童仆以供役，玩幼稚而开颜。

将有限以加节，异无适而不安。从宾客之款户，任风雨之当关。

足可及而必到，目可尽而必观。非梁燕与庭鹊，孰朝往而暮还？

寄终日以冗冗，绝妄心之桓桓！归去来兮，聊随缘以遨游。

何吾乡之必归，姑稍足而无求。等天地于逆旅，曷此乐而彼忧！

有客过门而问予，何不返乎先畴？羊肠纵辔，夜壑移舟。

空断梗之因风，昧死狐之首丘。但俯仰以托物，徒上下以通流！

予既谢夫不敏，愿进言而少休！已矣乎！虫以其能知时，祸生有胎神岂留。

羡其可久将安之，焉用必归去自修！乃其期想荒芜之六凿，时载耨而载耔。

幸洒然而无著，遂寓怀于此诗！岂前人之敢及，庶知予自信而不疑。
答孙伯远
欧大任（明代）

送美临南浦，回首新亭游。我自嗟系匏，君如远行辀。

蒋陵有高岫，大江日长流。鲤鱼何处来，南从白蘋洲。

故人尺素书，念我情绸缪。还复折疏麻，一寄航门秋。

嘉会难可期，五岭行悠悠。葭菼随风翻，摇落增离忧。

努力事修名，报子双吴钩。
闲居十首
陈造（宋代）

步屧归来未觉劳，迎门喧笑问儿曹。
笑翁浑似鱼千里，小圃周围日几遭。
偈颂一百零九首
释可湘（宋代）

前时向者里抽钉拔楔，而今却要添钉著楔。
前时向者里解粘去缚，而今却要添绳加索。
送石鉴西堂领众栖贤
释今离（明代）

楖栗横挑别海滨，百千龙象逐行尘。名山恰遂栖迟志，祖席全凭办道身。

吐弃名言成玉屑，斩新条令辟荆榛。闻风定见如川至，多结茅茨莫厌贫。
元旦祝圣寄友人
黄士俊（明代）

元旦祥晖静晓岚，呼嵩辰极肃冠簪。隆图岁纪知逾万，宝历春开又十三。

兵气快看销直北，帷筹欣得奉司南。承恩拟动规随谊，病骨其如总未堪。
送程给事知越州 其一
吴充（宋代）

风力号强明，三朝选寄荣。谁非千骑长，独就五羊城。

仙殿图书掩，山阴父老迎。蓬莱登望好，太守擅诗名。
句
袁祹（宋代）

金瓶芍药三千朵，玉轴琵琶四百弦。
赤穗四十七义士歌
黄遵宪（清代）

四十七士人同仇。四十七士心同谋。一盘中供仇人头。

哀哀燕同鸣啁啾。泥首泣诉围松楸。臣等无状恐为当世羞。

君虽有臣不能为君持干掫。君实有弟不获传国如金瓯。

君亦有国民，不敢兴师修戈矛。犹复腼颜视息日日偷。

臣等非敢国法雠。伏念国亡君死实惟仇人由。当时天使来，奉命同会酬。

环门观礼千人稠。彼名高家实下流。骂我衣冠如沐猴。

笑我朝会啼秃鹙。我君怒如鲠在喉。拔剑一发不复收。

乌知仇人不死翻贻家国忧。臣等闻变行叹复坐愁。

或言死拒或言死请无能连一筹。同官臭味殊薰莸。

一国蒙戎如狐裘。最后决意报雠同力戮，洒血书誓无悔尤。

四十七士相绸缪。蹈间伺隙忽然岁一周。昨夜四更月黑至鸺鹠。

众皆衷甲撑铁兜。长梯大椎兼利鍭。或逾高墉或逾沟。

开门先刃铃下驺。大呼转斗如貔貅。彼仇人者巧藏驱，如椽银烛遍宅搜。

神恫鬼怒人焉瘦，闯然首出霜锋抽。彼盘之中血髑髅。

先公犹识伧父面目不？此一匕首先公所赐绕指柔。

请公含笑试吴钩。忽复赍齐恨埋九幽。臣等事毕无所求。

愿从先君地下游。国家明刑有皋繇。定知四十七士同作槛车囚。

不愿四十七士戴头如赘疣。唯愿四十七士骈死同首丘。

将军有令付管勾。纲舆分置四诸侯。明年赐剑如杜邮。

四十七士性命同日休。一时惊叹争歌讴。观者拜者吊者贺者万花绕冢每日香烟浮。

一裙一屐一甲一胄一刀一矛一杖一笠一歌一画手泽珍宝如天球。

自从天孙开国首重天琼矛和魂一传千千秋。况复五百年来武门尚武国多贲育俦。

到今亦穗义士某某某某四十七人一一名字留。

内足光辉大八州。外亦声明五大州。
佛桑花
许及之（宋代）

乍作槿花看，荣枯漫自繁。谓桑来佛土，何补一丝寒。
和秀实扉字韵
王洋（宋代）

柴车朝出莫柴扉，麋鹿情通麋鹿知。寓目每因思旧约，破颜时幸读新诗。

妻儿债负真冤境，祖佛因缘即妙医。救火抱薪还止火，只嫌虚幻没休时。
一月一日病中口号
贝琼（元代）

新年犹苦病相侵，白发无持自满簪。
五柳先生莲社约，四明狂客镜湖心。
满城风雨花时过，曲水东西草色深。
明日两峰茅屋下，故人持酒一开襟。
过访生庵访古愚上人
广济（清代）

古公栖隐处，极目似天涯。出郭不多路，沿村无几家。

因君留午饭，啜茗看秋花。不觉忘归去，溪西日已斜。
忆江南寄纯如五首
苏轼（宋代）

人在画屏中住，客依明月边游。
未卜柴桑旧宅，须乘五湖扁舟。
挟文薛君自赋五首克己读书安贫择交训子为题
程公许（宋代）

士能知尚友，岂必尽同时。
杂鲍兰胥化，亡羊路或岐。
醴甘知易绝，丝素亦奚悲。
可以交难择，而忘伐木诗。
再和
张栻（宋代）

想得经行与客俱，身强宁复要人扶。
晚来山色应难尽，十里青苍看有无。
过芙蓉山对镜山羊斗山新山塔山赋短歌五首
方回（元代）

客谓老夫今老矣，胡为尚落空山里。
千艰百难万不平，上山下山不肯已。
此山第三未为险，人面兽心险于此。
乾坤一纪战旗红，偶脱乱离身不死。
流可无行兮坎即止。君不见羊化为石斗即休，
两角蜗争何所求。
和僧中庭韵
范宗晖（明代）

平公卓锡滇海南，出世有如优钵昙。庭前柏树曾手种，堂下玉板容我参。

谈禅直解心即佛，从师独见青出蓝。随身一瓶与一钵，碧山为伴云为庵。
又泛西溪诗十首 其六
刘跂（宋代）

下濑忽惊花满树，踏舟常恐酒杯翻。鼻头只怪香风远，知是行过桃李村。
赠益公和尚还超山
王庭筠（金朝）

平沙漠漠雁翩翩，风弄菰蒲水拍天。
短艇得鱼撑月去，一声渔笛破寒烟。
寿张京尹十首
彭龟年（宋代）

鲰生何幸倚门墙，千里崎岖入帝乡。
赢得菊花{左奭右斗}寿酒，今年又近一重阳。
两女知仲媳能诗争相倡和喜示仲媳
江韵梅（清代）

威姑诗笔名江左，自愧无能步后尘。喜尔随肩互酬唱，吟坛薪火有传人。
入城难
文天祥（宋代）

轻身漂泊入銮江，太守欣然为避堂。
若使闭城呼不应，人间生死路茫茫。
西山道上
萨哈岱（清代）

载得诗囊与酒筹，为乘高兴一探秋。苇残断岸寒惊雁，禾熟荒田晓放牛。

野菊黄铺桥畔路，山枫红抱寺边楼。龙潭旧是登临处，不负西风续胜游。
神光寺看碧桃花
许友（明代）

城头二月绿苔侵，为讯桃花野寺寻。半树香分疏竹影，数株白近古松阴。

蝶心荡漾春高下，鸠语浮沈雨浅深。蔬笋偶然无酒禁，醉归清梦恋空林。
花心动 客中见梅寄暖香书院
赵长卿（宋代）

风软寒轻，暗香飘、扑面无限清楚。乍淡乍浓，应想前村，定是早梅初吐。

马儿行过坡儿下，危桥外、竹梢疏处。半斜露。花花蕊蕊，灿然满树。

一晌看花凝伫。因念我西园，玉英真素。最是系心，婉娩精神，伴得水云仙侣。

断肠没奈人千里，无计向、钗头频觑。泪如雨。那堪又还日暮。
摊破丑奴近
向滈（宋代）

自笑好痴迷。只为俺、忒セ雏近。近来都得傍人道，帖近上面，言近语子，那底都是虚脾。楼上等多时。两地里、人马都饥。低低说与当直底，轿近抬转，喝声靠里，看俺么、裸而归。
诗谢文显兄弟载酒并简子畅二首 其二
韩淲（宋代）

柱杖敲门借竹看，步随纾曲转林端。架边绿蔓阴成幄，桥下清流春有湍。

君作屋庐嫌近俗，我因岩谷遂深盘。傥思出郭少尘事，或命巾车初不难。
句
邵伯温（宋代）

秀近亭边回首处，郡城高插水云间。
重阳客中
吴龙翰（宋代）

愁里重阳近，他乡酒易酤。
秋风诗鬓短，寒夜客灯孤。
笋笠月穿破，荷衣霜打枯。
有怀吟未就，端不为催租。
巫山二首
黄辉（明代）

阳台花一片，落尽楚宫春。
西家空作赋，原是梦中人。
归田乐
晏几道（宋代）

拭把花期数，便早有、感春情绪。
看即梅花吐，
愿花更不谢，春且长住。
只恐花飞又春去。
花开还不语，
问此意、年年春还会否。
绛唇青鬓，渐少花前语。
对花又记得、旧曾游处。
门外垂杨未飘絮。
挽蔡西山先生
吴雅（宋代）

天乎不可问，吾道是耶非。
国论成贝锦，台评及布衣。
乾坤岂终否，泉壤再生辉。
遗恨春陵路，生存不见归。
远游四十韵
方一夔（宋代）

介士苦拘检，策士妙筹度。侠窟养声誉，宦海高阶爵。

纷然殊门户，何能脱缰索。自怜心期远，雅与俗物薄。

潜光莹璆璧，幽芬结蓠药。濯濯出山泉，亭亭横空鹗。

挟策误中眉，投耒悲失脚。文围严靷鞅，诗战淬铓锷。

梯飙转南溟，铭山荡朔漠。君门虎豹严，天路鬼神恶。

高唱不逢和，贵售屡遭却。龙移崖垠崩，鳌掉海湖涸。

运流数迁谢，时改异今昨。乃翁安事书，此辈宜疏阔。

三年屠蛟虬，无用闲猛斫。百金买砂青，不售虚奇药。

日月双飞奔，身世两寂寞。夜雨暗灯火，秋月冷篱落。

不甘软弱吞，坐受饥穷缚。万里落半途，全局差一着。

逝将故人心，共赴青云约。东游略蓬壶，南望趋衡霍。

鼎中珠还返，腰下宝踊跃。朝真玉皇颔，问道金仙诺。

青丘启玄命，白虎司秘钥。朱实足我粮，灵液共我酌。

眷我上界仙，差胜生民乐。危登望沙界，横溃煎鼎镬。

毡毳宅吴楚，戈鋋血川洛。冠缨望豺狼，罗绮逐猱玃。

枯根痛芟薙，弱肉生啖嚼。离离尽丘坟，莽莽空城郭。

悲来怆长怀，悟去念遐托。相期离尘垢，有便上寥廓。

翘迹霄汉隔，动步穷途错。机关暗施张，爪距猛拿攫。

盆瓶喧蠛蠓，旦暮算渠略。纷纷自起灭，泛泛无栖泊。

云烟渺空山，浪涛赴旧壑。他日欲相知，姓名寄归鹤。
崆峒子浑沦歌
杨维桢（元代）

贞州道人郑崆峒，自言得道金公之棘栗蓬。归来因号混沦子，不识盘皇破壳之雌雄。

有物先天鼻天祖，一画天作公，再画地作母，浑沦一破不可补。

羿妻合得七宝丸，岁费斧斤三万户。道人浑沦人弗知，窃笑李下华㒹儿。

有时中天弄金月，散作万水圆琉璃。浑天圜，太极圈，曰器曰道何纷然。

而况投阁子，五千重草玄。于乎浑沦子，尔之生兮曷以始，尔之死兮曷以止。

九九八十一曼纪，浑沦不生亦不死。
次韵翟元卿
陈造（宋代）

我困枘投凿，君才瓴建高。
要之同臭吵，政以借熏陶。
觞咏聊真乐，媸妍付尔曹。
能来缓诗颊，芋火荐松醪。
去杭州（送王师范）
元稹（唐代）

房杜王魏之子孙，虽及百代为清门。骏骨凤毛真可贵，

冈头泽底促足论。去年江上识君面，爱君风貌情已敦。

与君言语见君性，灵府坦荡消尘烦。自兹心洽迹亦洽，

居常并榻游并轩。柳阴覆岸郑监水，李花压树韦公园。

每出新诗共联缀，闲因醉舞相牵援。时寻沙尾枫林夕，

夜摘兰丛衣露繁。今君别我欲何去，自言远结迢迢婚。

简书五府已再至，波涛万里酬一言。为君再拜赠君语，

愿君静听君勿喧。君名师范欲何范，君之烈祖遗范存。

永宁昔在抡鉴表，沙汰沉浊澄浚源。君今取友由取士，

得不别白清与浑。昔公事主尽忠谠，虽及死谏誓不谖。

今君佐藩如佐主，得不陈露酬所恩。昔公为善日不足，

假寐待旦朝至尊。今君三十朝未与，得不寸晷倍玙璠.

昔公令子尚贵主，公执舅礼妇执笲.返拜之仪自此绝，

关雎之化皎不昏。君今远娉奉明祀，得不齐励亲蘋蘩。

斯言皆为书佩带，然后别袂乃可扪。别袂可扪不可解，

解袂开帆凄别魂。魂摇江树鸟飞没，帆挂樯竿鸟尾翻。

翻风驾浪拍何处，直指杭州由上元。上元萧寺基址在，

杭州潮水霜雪屯。潮户迎潮击潮鼓，潮平潮退有潮痕。

得得为题罗刹石，古来非独伍员冤。
景德朝日三首
杨亿（宋代）

楝齐良洁，有牲斯纯。
大采玄冕，乃昭其文。
王宫定位，粢盛苾芬。
民事以化，盛德升闻。
癸巳生日书怀
袁应文（明代）

客子伤春旅鬓飘，况逢生日转无聊。行藏敢信今年是，事业堪嗟去日饶。

乡国频年劳远梦，烽烟几处未全消。无端却怪檐前柳，青眼看人只恁骄。
题曾云巢万里长江图
郑潜（明代）

历历东南景，平生万里游。江光连海远，岚翠近天浮。

小艇烟林暮，群鸦野树秋。乱离犹看画，吟思绕瀛洲。
清明日赐百僚新火
王濯（唐代）

御火传香殿，华光及侍臣。星流中使马，烛耀九衢人。

转影连金屋，分辉丽锦茵。焰迎红蕊发，烟染绿条春。

助律和风早，添炉暖气新。谁怜一寒士，犹望照东邻。
对淮南诏狱二首
秦观（宋代）

一室如悬磬，人音尽不闻。
老兵随卧起，漂母给朝曛。
樊雉思秋野，鞲鹰望暮云。
念归忘食事，日减臂环分。
永遇乐（玩雪）
黄裳（宋代）

朝霭藏晖，客袍惊暖，天巧无竟。杳杳谁知，包含造化，忽作人间杳。儿童欢笑，忙来花下，便饮九春和气。急拿舟，高人乘兴，江天助我幽思。

缤纷似翦，峥嵘如画，莫道冬容憔悴。恍象含空，尘无一点，疑在天宫里。酒楼酣宴，茶轩清玩，旦待桂花来至。有馀光，明年待看，明红暗翠。
次肩吾庆生日韵
魏了翁（宋代）

是间正位至虚灵，都把精神逐外明。
劝子抱琴归旧隐，乱云深处认真情。
送张仲实
陆文圭（元代）

持斧上东山，伐木鸟群呼。
道义档相孰，朋友良可无。
嗟我聚糠毗，从君味膏腴。
方弱蹈先轨，联绶赵正涂。
事功期远致，诗翰亦小娱。
但令交久长，不恨别须叟。
几律阴峥嵘，客程路盘纡。
人事况宴欢，月异时复殊。
疏梅忆孤与，新柳怀清朝。
闵雨诗 其六
刘敞（宋代）

退而斋心，渊默以居。钟鼓不设，宴游不娱。左右肃然，壹怀瞿瞿。
杂诗 其四
李正民（宋代）

放旷人间世，栖迟一草堂。神交传远信，渔父许同行。

黄菊犹沾雨，丹枫未陨霜。午馀幽梦断，清磬出禅房。
贤者之孝二百四十首·伏湛
林同（宋代）

向来父学显，别自以家名。
不是能传业，如何著孝声。
代陈季若上张帅
林光朝（宋代）

晋公当日只平淮，何事都人尚尔怀。
客有昌黎韩吏部，独将大笔扫苍苔。
秋园
司空曙（唐代）

伤秋不是惜年华，别忆春风碧玉家。

强向衰丛见芳意，茱萸红实似繁花。
至夜予编集经史专音
郑刚中（宋代）

送纸迎神各就醺，病奴难唤自关门。
暂收古训书千字，静对寒灯酒一尊。
偶题
纪青（明代）

抱鸭痴鸡唤不醒，代耕老马怯泥行。
世间多少难明事，好问西周击壤生。
登贺园高亭
孔平仲（宋代）

东武名园数贺家，更于高处望春华。深红浅白知多少，直到南山尽是花。
正月郡圃偶成
林希逸（宋代）

梅花落尽柳将舒，池水冬深只尺馀。亭欠扫除多败叶，园随高尺长新蔬。

典刑如在松加爱，意思相关草莫锄。庆朔堂前诗一首，旧碑元是后来书。
杭州上元观灯 其二
赵抃（宋代）

初逢稔岁改初元，元夜从游驾两轓。寺曲水灯多巧怪，河塘歌吹竞喧繁。

安排百戏无虚巷，开辟重关不锁门。愿以民心祝尧寿，从星高拱北辰尊。
萍乡泛小舟下湘东绝句 其四
符锡（明代）

十里□山路，茅檐五七家。机舂人不见，流水自翻车。
和强至太博小饮
苏辙（宋代）

谁能饮酒如倾水，醉倒坐中扶不起。
形骸外物已如遗，升斗任君无复避。
霜梨冰脆寒侵齿，未尽一杯先已醉。
强将文字笑红裙，冷淡为欢何足贵。
诗 其四十一
拾得（唐代）

我见顽钝人，灯心柱须弥。蚁子齧大树，焉知气力微。

学咬两茎菜，言与祖师齐。火急求忏悔，从今辄莫迷。
绍兴以后蜡祭四十二首 其一 东方百神降神用《熙安》。
郊庙朝会歌辞（宋代）

玄冥凌厉，岁聿其周。天地闭藏，农且息休。古大蜡礼，伊耆肇修。

爰荐飶馨，以迓飙游。
客有询及故相阳城公遗事者答以七言
全祖望（清代）

相君勋业应谁同，曰杜祁公文潞公。断断休休元老度，浑浑穆穆德人风。

乞身岂为莼鲈恋，上殿长怀布粟恫。此事谁人成补状，莫教纶阁泯孤忠。
相和歌辞。读曲歌五首
张祜（唐代）

窗中独自起，帘外独自行。愁见蜘蛛织，寻思直到明。

碓上米不舂，窗中丝罢络。看渠驾去车，定是无四角。

不见心相许，徒云脚漫勤。摘荷空摘叶，是底采莲人。

窗外山魈立，知渠脚不多。三更机底下，摸著是谁梭。

郎去摘黄瓜，郎来收赤枣。郎耕种麻地，今作西舍道。
黄亭铺
翁汝正（宋代）

落日荒荒下远芜，市桥官柳绿扶疏。
沙头一霎腥风起，沽酒老翁来卖鱼。
新雁度瑶台 归里过访张祖望从野堂率赠
丁澎（清代）

胡不归哉。喜仲蔚、蓬门客到长开。茅檐月出，数湾渌水萦洄。

此开谁伴，篱边还种，老菊疏梅。惟此事，便一生足了，浊酒三杯。

自称烟波钓叟，泛溪南小艇，独与予偕。红鳞网得，白堕方沽，紫芋初煨。

望皋亭如带，平桥外、人醉蒿莱。渔蓑侣，向五湖争长，终让于思。
新昌道中
林尚仁（宋代）

春红落尽雨霏霏，为怯轻寒尚夹衣。
村路每於泥处滑，乡音渐与市人非。
护蚕溪女条桑去，抱布山翁换米归。
世味尝遍只如此，几番甭梦落渔矶。
燕群飞向南诗以送之
孙承恩（明代）

恋土知非意，随春亦晚谋。如何当此日，尚自傍人舟。

屋旧多栖托，巢存或是不。不嫌主人出，好去为相留。
洞仙歌
李坦然（宋代）

赵家姊妹，合在昭阳殿。因甚人间有飞燕。见伊底，尽道独步江南，便江北、也何曾惯见。

惜伊情性好，不解嗔人，长带桃花笑时脸。向尊前酒底，得见些时，似恁地、能得几回细看。待不眨眼儿、觑著伊，将眨眼底工夫，剩看几遍。
咏何氏节妇
路忠（明代）

舍死随夫不作难，纲常人世此身担。三从苦节坚如石，百世芳身臭若兰。

列女传应须有待，清风亭信是无惭。殷勤纪实开彝化，千古令人泪眼看。
度翚岭
郑江（宋代）

新安僻一隅，崖谷莽相围。寒雨度翚岭，悄然徒御悲。

匪悲道路险，疲氓寒无衣。祗役我之分，劳民毋乃非。

既不能重趼，复不奋翅飞。民劳岂得已，王程不可违。

酬民以价直，几为吏橐肥。诘问得其情，惩吏乃用威。

疲氓感我意，绕座涕洒挥。民情大可见，岂愿咸其腓。

劳劳道路间，志在救朝饥。饥寒苟不恤，焉用长吏为？
玉延行
江端友（宋代）

观文学士留都守，中常侍门如役走。玉延厥篚二十五，谨书名衔细看丑。

推而上之何止此，牢耶石邪犹八九。嗟哉膏血出生灵，割剥乃饷无须口。

仲华拜衮虽有年，宋璟李鄘曾愧否。乐全见事何其微，义勇固应如此厚。

翰林未用汝脱靴，不知何为勤洗手。
第二十一赵州吃茶颂
释义青（宋代）

见僧便问曾到否，有言曾到不曾来。留坐吃茶珍重去，青烟暗换绿纹苔。
偈二首
释证悟（宋代）

寄语江西老古锥，从教日炙与风吹。
儿孙不是无料理，要见冰消瓦解时。
予以壬戌六月十四日入都门癸亥五月十四日去
陆游（宋代）

一百七十里，我行谁谓赊。
期年初去国，度宿即还家。
事似谈春梦，身如寄客槎。
石帆村好在，重理旧桑麻。
暮发滁阳
徐中行（明代）

荒城一骑出，落日万蜂西。
涧水流人影，松阴散马蹄。
县崖青欲滴，芳草绿堪迷。
洵美非吾土，翻然忆故溪。
赠关西温上人
释德洪（宋代）

铁面关西气逸群，平生踪迹付浮云。爪州渡口曾同泛，石廪峰前又见君。

荔子招呼闽岭外，白粳留滞汝江濆。拄藤更入西川去，要读丰碑未见文。
花朝曲
陈长生（清代）

去岁花朝花已落，十丈残红飘绣幕。今岁花朝花未开，春风不到蛾原来。

蛾原已作经年住，欲觅春花无觅处。空馀芳草绿萋萋，愁说王孙从此去。

王孙欲归归得无，孤镫深夜听啼乌。此时却忆故园柳，绿到门前第几株。

遥知柳绿无人折，都为年年不知别。今朝洒酒酬花神，定祝春花堆似雪。

春花似雪不归家，却看他乡雪作花。莫怪花神无赖甚，不移春色到天涯。
开岁二日以言事罢官将南归叠三字韵
孙锵鸣（清代）

长沙太息未过六，柳下一黜不待三。我生孤僻俗眼白，人事崄巇鬼面蓝。

老踏京华寡俦偶，埋头柱下随史聃。出入危机历已遍，往往干戈生笑谈。

君恩宽大许归去，谴诃虽至犹覆含。头颅五十倏将及，文章政事百不堪。

何如学道谢忧患，坐听万壑松风酣。一雏堕地才学语，双亲衰鬓况毵毵。

纵言禄养强颜耳，梦魂多悸神先惭。乱后耕犁行可把，菽水足助含饴甘。

春水方生江之南，云帆转海如飞骖。归心已逐春雁发，一官鸡肋又焉贪。

誓与老农同击壤，息影不离山中庵。
小雨
陆游（宋代）

川云叠叠密如鳞，山雨霏霏细似尘。
未必便为耕陇喜，天公分付与诗人。
罗盘书满
王景（五代）

罗盘山色连青冥，罗盘花开春满城。迩来文轨遍南服，搆得书满山之扃。

中有牙签三万轴，隶古漆书联汗竹。琬琰新收汉石经，黉序亦开唐白鹿。

要将礼乐化殊方，夜深弦诵声琅琅。已闻文翁教岷蜀，此邦更在岷之阳。

岷山之水向南流，织女机丝涵素秋。岂徒风气开太朴，终看德化齐中州。

罗盘书满世无有，今度有书垂不朽。不是莲花幕下宾，安得文光贯南斗。
除夜
黄公度（宋代）

暮景流年速，寒灯照夜长。
艰危仍薄宦，时序更他乡。
雪暗吴宫下，春归越峤傍。
明朝对佳节，无处觅椒觞。
廓然再和复答之六首 其三
释德洪（宋代）

湖水行歌鸭绿新，吴音清软十分真。但知客子幽情快，不管游人醉眼瞋。

戈昔曾闻能倒日，笔今犹喜解收春。剩将诗句藏深箧，归去须知展玩频。
柳梢青
袁去华（宋代）

草底虫吟。烟横水际，月淡松阴。荷近香浓，竹深凉早，销尽烦襟。

发稀浑不胜簪，更客里、吴霜暗侵。富贵功名，本来无意，何况如今。
即事寄孙世行吕玉绳二首
汤显祖（明代）

偶来东浙系铜章，只似南都旧礼郎。
花月总随琴在席，草书都与印盛箱。
村歌晓日茶初出，社鼓春风麦始尝。
大是山中好长日，萧萧衙院隐焚香。
陪徐渊子使君登白雪楼约各赋一诗必以宋玉石
戴复古（宋代）

楼名白雪因词胜，千古江山春雨馀。
宋玉遗踪两苍石，莫愁居雨一荒墟。
风横烟艇客呼渡，水落沙洲人网鱼。
借问风流贤太守，孟亭添得野夫无。
送别宋金州
孙应时（宋代）

安康使君发成都，群公祖送车塞余。
秋风关山二千里，王命不得辞崎岖。
使君世族楚彭城，家今会稽之上虞。
我居咫尺不早识，万里相逢天一隅。
眼中豪杰未易得，使君人物当代无。
连年三取太守印，赫然帅钺兼抹符。
不忧无地起勋业，所要许国存规橅。
贵人例急歌舞娱，使君善爱千金躯。
国耻未雪长荷殳，一念勿忘先大夫。
呜呼，一念角忘先大夫。
闻鹧鸪
张咏（宋代）

画中曾见曲中闻，不是伤情即断魂。
北客南来心未稳，数声相应过前村。
和晦之见赠听琴
邹浩（宋代）

忌子当年妙五音，曾令按剑革初心。昭文重愧难成曲，潘岳胡为缪见寻。

在昔丝桐尝弃置，到今山水自高深。何当共造无弦处，莫使渊明擅此琴。
读史三绝
洪咨夔（宋代）

晋将屈乘饵来虞，越送西施买断吴。
马齿虽高人未老，五湖风月襢陶朱。
塞下 其三
戎昱（唐代）

塞北无草木，乌鸢巢僵尸。泱渀沙漠空，终日胡风吹。

战卒多苦辛，苦辛无四时。
怀友
释文珦（宋代）

路隔千里遥，人经十年别。
音书久不至，芳草又还歇。
青山天外尽，白鸟烟中没。
此夕倚江楼，相思心欲绝。
钓台
章岷（宋代）

乘兴访遗基，扁舟宿烟渚。
水净写天形，山空答人语。
风篁自成韵，霜叶纷如雨。
寒亭暮响清，饥猿夜啼苦。
疑将洞府接，似与人寰阻。
不羡重城中，喧喧听笳鼓。
八翁十首
张载（魏晋）

龟山山下感麟翁，麟翁知己几时逢。
自从颜孟希踪后，几人今日更希踪。
清明雨晴游包山龙华寺过慈云岭
张翥（元代）

当年玉辇此经行，古寺犹题扈从名。龙凤谶空山气歇，马羊劫从海波平。

野桃著雨春红落，岭路埋云湿翠生。日暮人归烟树黑，饥鼯啼雨上宫城。
高山流水·素弦一一起秋风
吴文英（宋代）

丁基仲侧室善丝桐赋咏，晓达音吕，备歌舞之妙。

素弦一一起秋风。写柔情、都在春葱。徽外断肠声，霜宵暗落惊鸿。低颦处、翦绿裁红。仙郎伴、新制还赓旧曲，映月帘栊。似名花并蒂，日日醉春浓。
吴中。空传有西子，应不解、换徵移宫。兰蕙满襟怀，唾碧总喷花茸。后堂深、想费春工。客愁重、时听蕉寒雨碎，泪湿琼钟。恁风流也称，金屋贮娇慵。
明妃
许棐（宋代）

汉宫眉斧息边尘，功压貔貅百万人。好把香闺旧脂粉，艳妆颜色上麒麟。
书事吟
邵雍（宋代）

他山有石能攻玉，玉未全成老已催。
有限光阴随事去，无涯衰朽逐人来。
陶鎔情性诗千首，燮理筋骸酒一杯。
六十六年无事日，心源方始似昭回。
水调歌头 其一 和李泰发尚书泊舟严陵
刘一止（宋代）

千古严陵濑，清夜月荒凉。水明沙净，波面一叶弄孤光。

北望旄头天际，杀气遥昏楚甸，云树失青苍。愁绝未归客，衰鬓点吴霜。

听江边，鸣宝瑟，想英皇。骑鲸仙裔，高韵清绝胜风篁。

醉入无何境界，却笑昔人底事，远慕白云乡。不见咸阳道，烟草茂陵荒。
玄沙二首 其一
刘安上（宋代）

轩窗高下傍岩隈，花木层层取次栽。谁道山深春色晚，等闲桃李已齐开。
东符象芝 其一
多隆阿（清代）

净扫堂阶不受尘，嘤鸣好鸟送声频。三韩云树思吾友，两晋风标想此人。

但蓄奇书资博雅，莫愁宿债损精神。园亭定有花如锦，作赋吟诗正及辰。
北郊
吕大临（宋代）

村北硗田久废耕，试投嘉谷望秋成。天时地力难前料，万粒须期一粒生。
崇阳道中作四首 其三
李纲（宋代）

承平无事久，万里尽农桑。谁使干戈起，坐令民物疮。

关河成阻绝，京洛亦凄凉。尚喜江湖外，斯民游乐康。
妻满月日相唁
元稹（唐代）

十月辛勤一月悲，今朝相见泪淋漓。

狂风落尽莫惆怅，犹胜因花压折枝。
斋房戏题
杨万里（宋代）

长瓶举我充自代，短檠留人为莫逆。
醉乡无日不瓜时，书囿何朝无菜色。
欲从举者便弹冠，回顾石交难割席。
子墨客卿善运筹，更问渠侬决去留。
墨卿转问子虚子，欲说还忘一笑休。
得金正将书
华岳（宋代）

八行黥墨笑金晖，今亦提兵上海涯。
一介问安虽老略，感恩犹胜李申之。
月夜
陈与义（宋代）

独立夜轇轕，芦声泛遥津。
月下风起波，莽莽白龙鳞。
阴彩凝草木，暑气森星辰。
天地尘未消，江湖气聊伸。
人生几今夕，乱代偶此身。
胡为不少乐，况乃迹易陈。
三更大鱼舞，悄怆惊心神。
永怀骑鲸士，发兴烟中新。
赋得玉水记方流
杜元颖（唐代）

重泉生美玉，积水异常流。始玩清堪赏，因知宝可求。

斗回虹气清，磬折紫光浮。中矩皆明德，同方叶至柔。

月华偏共映，风暖伫将游。遇鉴终无暗，逢时愿清收。
和程给事赠虞道判六首
秦观（宋代）

紫府沉沉掩夜关，竹阴清扫月中坛。
岁星偷得桃枝碧，董奉栽成李子丹。
偈颂九十三首
释梵琮（宋代）

强言一物扬家丑，引得傍观入座来。
笑里和盘轻掇转，七峰岌页舞三台。
和秦奉之题蕲春驿浸月轩
王之道（宋代）

千山初过雨，万籁不鸣风。
宝鉴沉寒水，冰轮上太空。
竹梢低蘸碧，枫叶冷浮红。
终欲金沙去，经营一亩宫。
绮罗香 次外见寄韵
吕承娧（清代）

几日东风，流光暗度，又是春韶情味。柳色青青，隐映碧桃开未。

刚社燕、啄遍芹泥，渐粉蝶、暗销香腻。诉春愁，恰恰莺啼，望人长向翠楼倚。

无聊花下独自，对著斜风细雨，游丝轻曳。不定阴晴，酿做恼人天气。

扶彩袖、红泪空收，对清波、素书谁寄。愿征人、莫惜轮蹄，那须锦词费。
鸡鸣曲
李咸用（唐代）

海树相扶乌影翘，戴红拍翠声胶胶。鸳瓦冻危金距趫，

夸雄斗气争相高。漏残雨急风萧萧，患乱忠臣欺宝刀。

霜浓月薄星昭昭，太平才子能歌谣。山翁梦断出衡茅，

谷口雾中饥虎号，离人枕上心忉忉。
曲池荷
卢照邻（唐代）

浮香绕曲岸，圆影覆华池。
常恐秋风早，飘零君不知。
谢邻翁
吕南公（宋代）

穷秋我何事，岁计聊支准。割稻三万斤，栽松二千本。

辛勤完廪庾，颠倒粪畦畛。为有空腹忧，能忘此时谨。

菘肥竞垂阴，稻美方联稛。自喜在丘园，年衰且优稳。

天功偶不助，人力翻为窘。弥月雨连淫，交冬霜不陨。

蔬长煮有线，谷湿舂多粉。厚望乃无聊，萧如被宫膑。

今朝二十九，看历惊秋尽。去腊都几何，阳乌尚高隐。

邻翁巧谭话，念我频嗟愤。杖插肯经过，单辞稍牵引。

上论穹昊意，窅嘿难裁忖。下说倚伏端，回环恒切近。

熙宁大丞相，周孔登台衮。手运道德枢，生灵藉针诊。

劳神十五载，坐许无遗恨。归卧睫未交，纷纭见矛盾。

推称忽排毁，歌咏俄咍哂。蔼蔼攀附人，层霄堕污溷。

前愚初是智，昔禹今成鲧。譬彼羹涴衣，仓黄可漱抆。

问君官际会，何似农藨蓘。而以望小乖，便同身大疢。

飘风将暴雨，自古称豪敏。邂逅不崇朝，谁嫌类荣槿。

羲和与青女，会见驱辀轸。昼煖夜严凝，安知不相趁。

低徊向翁谢，老语真明允。惭愧失路贤，吾贫固当忍。
紫藤
许浑（唐代）

绿蔓秾阴紫袖低，客来留坐小堂西。

醉中掩瑟无人会，家近江南罨画溪。
送族伯原澹之苍梧兼寄林司理傅明府
欧必元（明代）

扁舟溯漓水，踪迹若神仙。不比陈书记，言寻葛稚川。

江豚吹夜浪，暮雨听鸣蝉。倘遇留欢客，应成怀远篇。
古意八首 其五
俞德邻（宋代）

宋人得燕石，宝为希世珍。周客掩口笑，乃复遭怒嗔。

阘茸竟尊显，贤圣多隐沦。人物顾所遇，何事徒悲辛。
二月
韦骧（宋代）

二月渝南春已老，西园桃李顿萧然。傍檐飞絮纷如雪，贴水圆荷大似钱。

览物未能忘感概，纾情聊且缀诗篇。冯郎白发知多少，更向巴山听杜鹃。
和思老夏日山居
郑刚中（宋代）

世俗沸如汤，公于静处藏。忘机身不老，无事日偏长。

地僻松篁密，僧疏殿阁凉。何须有妻子，涕泣似王章。
和袭美天竺寺八月十五夜桂子
陆龟蒙（唐代）

霜实常闻秋半夜，天台天竺堕云岑。

如何两地无人种，却是湘漓是桂林。
和岷公送李评事往宜春
齐己（唐代）

兵火销邻境，龙沙有去人。江潭牵兴远，风物入题新。

雪湛将残腊，霞明向早春。郡侯开宴处，桃李照歌尘。
题丹霞洞
陈著（宋代）

丹山高处坐龙宫，山下人归润泽中。
北马一尘飞不到，危时方见有神功。
三高堂
俞灏（宋代）

东华车马日滔滔，始觉三高分外高。
吴越衣冠几春梦，古今身世一秋毫。
临流久立迷烟艇，驾月归来认雪涛。
琢句不成风又起，寒蒲霜鬓两萧骚。
次韵谢郑教授二首 其二
王庭圭（宋代）

骑马凌风拟八仙，不须三斗始朝天。细听街吏鼕鼕鼓，看舞歌姬步步莲。

问事未应无伯始，论文今复得徐坚。喜君琢句无馀迹，诗到无成却澹然。
岁暮舟居卧病怀寄金陵和上人
贺铸（宋代）

野泊岁云暮，念归期正赊。
津童为过客，商舶是邻家。
雪密鱼依罧，潮回蚌委沙。
南州人健否，不寄早梅华。
谢潘端叔惠红梅
楼钥（宋代）

旧见寒花蜡蔕红，宁知泌入雪肤中。
绝怜金谷佳人坠，到地余香散晓风。
春日怀金精旧游
刘崧（元代）

明月出东壁，众星亦煌煌。念我平生友，邈在天一方。

春风起中泽，百草何茫茫。岁月奄以逾，所悲半存亡。

缅怀昔合并，言笑得共将。朝游将军幕，暮宿羽士房。

列骑奏鼓笳，飞觞鸣佩珰。金精既揽秀，石华复褰芳。

汎渚拾翠羽，憩林撷玄霜。情好夙所敦，啸歌乐未央。

浮云一朝散，东西永相望。事往迹空存，时移心孔伤。

我行属绪春，怀远登崇冈。跋彼重滩阻，云石聿苍苍。

石鲸久潜伏，木鹤安能翔。岂无一尺书，感此道路长。

愿因托飘风，宛转吹君裳。终然虑回远，伫立以彷徨。
出巡河东与徐勋宣德
毕仲游（宋代）

防敌无时节，论兵有是非。屯营蕃马健，部落汉人稀。

土屋穿寒月，毡裘护铁衣。相逢一樽酒，分首雪中归。
春日与客谈旧事有不能忘者纪以小诗 其八
顾清（明代）

宦途先后上京船，每见搀行费挽牵。明日水平风力便，一般停棹潞河边。
句 其二
陈晔（宋代）

古驿森慈竹，莲城挺义松。
沧浪亭有感二首
钱时（宋代）

莫倚危栏学冻吟，英雄到此泪沾襟。
纷纷只解毛锥子，毕竟何人办赤心。
渔家傲（和晏元献韵）
米友仁（宋代）

郊外春和宜散步。百花枝上初凝露。福地神仙多外府。藏奇趣。凝寻历遍溪边路。

薄宦浮家无定处。萍飘梗泛前人语。与子未须乡国去。来同住。且看群岫烟中雨。
过张参军故居曲肱亭旧基在焉山谷老人名亭且有诗所谓邻鸡呼不起拥被听松风者是也
周紫芝（宋代）

脱手新诗咳唾成，曹刘鲍谢未为能。少时不厌家如磬，岁晚聊为酒作丞。

天与吾人终淡泊，才如此老不飞腾。盖棺何物无遗恨，太史知公解曲肱。
隋宫
朱华庆（元代）

数株疏柳数枝柔，带雨临风不自由。芳草已随春浪变，竹西犹看御龙舟。
望未央宫
刘沧（唐代）

西上秦原见未央，山岚川色晚苍苍。云楼欲动入清渭，

鸳瓦如飞出绿杨。舞席歌尘空岁月，宫花春草满池塘。

香风吹落天人语，彩凤五云朝汉皇。
与萧旷冥会诗（织绡女诗）
织绡女（唐代）

织绡泉底少欢娱，更劝萧郎尽酒壶。

愁见玉琴弹别鹤，又将清泪滴真珠。
闻筝
康海（明代）

宝靥西邻女，鸣筝傍玉台。
秋风孤鹤唳，落日百泉洄。
座客皆惊引，行云欲下来。
不知弦上曲，清切为谁哀。
岩路木芙蓉
崔橹（唐代）

不向横塘泥里栽，两株晴笑碧岩隈。枉教绝世深红色，

只向深岩僻处开。万里王孙应有恨，三年贾傅惜无才。

缘花更叹人间事，半日江边怅望回。
中元燕百丈小楼诗
王逵（宋代）

薛老峰南更近西，小楼高阁与云齐。
中山酒熟中元节，归去從他醉似泥。
宫词
吴龙翰（宋代）

舞罢霓裳宝髻垂，桃花扇底暖风吹。
夜深内殿重开宴，手撚灯花画翠眉。
偈颂一百零九首
释可湘（宋代）

吴山青，越山青。
揖让分宾主，低昂见弟兄。
中间一句，风静潮平。
满堂皆顾陆，捉笔画难成。
太极观奉册宝一首 《登安之曲》。
郊庙朝会歌辞（宋代）

荐号穹冥，登名祖祢。陟配阳郊，协宣典礼。感电灵区，诞圣鸿懿。

册宝斯陈，福禄来暨。
谢郑如之送酒初十日
陈藻（宋代）

俗缘不许伴僧斋，错喜重阳避酒杯。
谁拟衰翁对衰菊，黄错犹有白衣来。
与友人中元作别九月十日复会中间节物不得共
陈宓（宋代）

两逢佳节独登楼，一醉樽前拟并酬。
昨日黄华今更好，此宵明月胜中秋。
浮生一首怀裕之
杨奂（金朝）

汉节飞云外，秦城落照边。浮生空自老，归计定何年？

泪满陈蕃榻，心摇祖逖鞭。短诗聊遣兴，羞向故人传。
福圣观
王介之（宋代）

奔雷漱玉向高秋，长伴神仙出众流。下得碧山终未足，待归沧海始应休。

云饶净色依依敛，猿傍寒声历历愁。别有千寻在何处，庐山南面虎溪头。
东湖行
周蕃（清代）

洞庭始波木叶零，岳阳正对君山青。叠浪浮天天欲湿，长风不唤痴龙醒。

侬家青草湖边住，呼吸湖光阅朝暮。由来少小狎波涛，烟艇空濛自来去。

夫婿轻狂耐远游，无边风月替人愁。空江梦落鱼龙夜，故国心伤鸿雁秋。

春流三月涨桃花，送君双桨去天涯。菰芦一夜北风起，那得狂夫忽忆家。

秋来春去无消息，依旧明湖蘸晴碧。君迹真浮水上萍，侬心化为山头石。

浮萍化石不相当，黄姑织女遥相望。生来不识关山路，侬意远随江水长。

飘泊生涯何足惜，叶叶轻帆送行客。未乘单舸逐鸱夷，忍抱琵琶诉幽魄。

片席遥转磊石山，湘灵仿佛开烟鬟。重瞳翠华委寂寞，至今泪血犹斑斑。

缥缈湖云馀古绿，丛筱千年青一束。侬今有泪不轻弹，恐染江头万竿竹。

一霎天风忽怒号，潜蛟水兕纷腾逃。鲛人弄珠天为泣，长鱼跋浪山齐摇。

况复颠狂吹急雨，白波如山未可渡。生憎浦口恶石尤，不阻征人去时路。

君意不如湖水湛，君情不如湖水深。湖心深浅有时见，君心深浅愁人心。
挽方{上竹下鶖}粦贡士
刘克庄（宋代）

秋赋曾宾送，春卿偶脱遗。
离群嗟老境，同队记儿时。
终制从家礼，高怀见墓碑。
亦如陶处士，自作诔兼诗。
早起二首
张耒（宋代）

沧江初夜雨翻盆，将晓风声战乱云。
篱下寒鸡鸣晓苦，老人先起自开门。
临高台
萧悫（南北朝）

崇台高百尺，迥出望仙宫。画栱浮朝气，飞梁照晚虹。

小衫飘雾縠，艳粉拂轻红。笙吹汶阳筱，琴奏峄山桐。

舞逐飞龙引，花随少女风。临春今若此，极宴岂无穷。
后坡
徐侨（宋代）

扶筇剥啄一山中，幽兴偏於此处浓。
前屏树柯呈列岫，旁开林处出奇峰。
座迎夜月分吾石，樽度朝云对汝松。
俗客不来人籁寂，省心时听数声钟。
再叠前韵，奉答仙屏中丞 其三
丘逢甲（清代）

沈郁雄心公已知，胥涛声急撼秋帷。哀思故国兰成赋，丧乱中年杜老诗。

径儗神方寻许迈，漫将文笔赏丘迟。西风独洒伤时泪，沦落天涯愧絷维。
画龙歌
谢肃（明代）

海云飞扬海水摇，云水挟风相怒号。重渊无底龙睡熟，霹雳一怒凌九霄。

额鼻如山目如电，生金鳞甲光芒见。倏忽变化那可攀，驱江捲湖不作难。

天下丰年在霖雨，勺水归潜还得所。君不见丈夫用舍安有时，吁嗟乎龙应解知。
静坐
李复（宋代）

一室萧然不受尘，帘垂疏竹映深门。
拥衾调气烦呼吸，据案翻深费讨论。
南郭子綦初丧我，毗耶摩诘已忘言。
尽传息虑何须息，穷凿无伤混沌存。
洞霄宫
许开（宋代）

珠宫梁柱太平年，福地从知接洞天。
曲槛一峰飞怪石，幽亭三峡迸流泉。
骊龙睡重时方旱，白鸥归来客欲仙。
殿上红云西日映，此身如在玉皇前。
点绛唇
刘一止（宋代）

山邑新凉，夜堂爽气侵南斗。为谁骧首。月冷冰蛾瘦。

八万二千，雕琢琼瑶手。君知否。待君归后。双照杯中酒。
去妇
孟郊（唐代）

君心匣中镜，一破不复全。妾心藕中丝，虽断犹牵连。

安知御轮士，今日翻回辕。一女事一夫，安可再移天。

君听去鹤言，哀哀七丝弦。
水龙吟 春游即目赋得侍儿堪感路旁人
陈维崧（清代）

花间一辆雕轮，绣帏袅尽东风细。龙幡压角，翠钿㔩叶，流苏百琲。

暗想其中，宫黄蕃锦，不过端丽。纵玉环丰艳，金堂娇贵，瑶池侣，休凝睇。

忽见花枝徙倚。是谁家、穿帘燕子。忍当春冷，抛他幔后，坐他车尾。

彩笔飘蓬，青衣沦贱，古来如此。料归时、浅导银灯，转那个，屏风底。
秋晨同淄川毛司马秋九咏。秋月
骆宾王（唐代）

云披玉绳净，月满镜轮圆。裛露珠晖冷，凌霜桂影寒。

漏彩含疏薄，浮光漾急澜。西园徒自赏，南飞终未安。
送日本使还
徐凝（唐代）

绝国将无外，扶桑更有东。来朝逢圣日，归去及秋风。

夜泛潮回逢，晨征苍莽中。鲸波腾水府，蜃气壮仙宫。

天眷何期远，王文久已同。相望杳不见，离恨托飞鸿。
送吉水张兼岳宿守兼素弟一峰先生戚也
庄昶（明代）

西山眉宇阁清秋，何处骑驴自宿州。小榻一年三敝馆，青灯十语九金牛。

老怀天下惟张觷，吾弟苏家又子由。何日湖西寻宿草，吞声同上水心楼。
采桑子
晏几道（宋代）

双螺未学同心绾，已占歌名。月白风清。长倚昭华笛里声。

知音敲尽朱颜改，寂寞时情。一曲离亭。借与青楼忍泪听。
铅汞颂
周无所住（宋代）

欲识铅汞，情性二物。
二物和合，还丹了毕。
偈颂一百二十三首
释崇岳（宋代）

万户千门到者稀，一挨一拶在临时。
威音那畔真消息，不是知音莫与知。
次韵答王巩
苏辙（宋代）

君家当盛时，画戟拥朱户。
中书十八年，清明日方午。
形容画云阁，功业载盟府。
中庭三槐在，遗迹百世睹。
子孙尽豪俊，岂类世寒寠。
胡为久邅厄，黾勉受侵侮。
往来两都间，奔走未安土。
愿言解缨绂，归去事农圃。
嘉禾根未拔，且忍俟甘雨。
拂衣走东皋，此说吾不取。
聊复放襟怀，清谈对僧麈。
躬耕未可言，知田顾乃父。
菊江杂咏 其一
方士鼐（清代）

不识谁家柳，居然植五株。绿阴扶古岸，白日澄平湖。

垣破余荒菜，墙颓插短芦。可怜凭眺处，山色半模糊。
题尧章新成山堂
周文璞（宋代）

早将心事付渔樵，若被幽人苦见招。
多种竹将挑笋吃，旋栽松待斫柴烧。
壁间古画身都碎，架上枯琴尾半焦。
犹有住山穷活计，仙经盈卷一村瓢。
修西方十二时 其四
道镜　善导（唐代）

禺中巳，进修净土须决志。如喰甘露自知甜，且莫谤人道不是。
台湾八景
林庆旺（清代）

大观轮奂宜，游屐自委蛇。香坐乐章进，梅开宫漏迟。

一舟高浪响，千里渺云驰。倾耳双洋外，杯深百不辞。
桃花
罗隐（唐代）

暖触衣襟漠漠香，间梅遮柳不胜芳。
数枝艳拂文君酒，半里红胜宋玉墙。
尽日无人疑怅望，有时经雨乍凄凉。
旧山山下还如此，回首东风一断肠。
宋颂九首·圣武
石介（宋代）

圣仁如天，恶杀好生。
于以耀德，匪来观兵。
亟命止戈，无兹黩刑。
不剿其类，戴我以兄。
屈膝请和，畏我威灵。
登郡谯偶见姜应明司马醉归
苏辙（宋代）

苍然莫色映楼台，江市游人夜未回。
何处酒仙无一事，肩舆鼾睡过桥来。
和亶甫夜字
彭汝砺（宋代）

雪轻不自持，风急更相借。仙人集蓬岛，鸿鹄云中下。

飞腾障空虚，细碎穿隙罅。光明入幽室，晃耀不知夜。

苦寒为公饮，酒尽解貂贳。盘蔬起乡思，披绵问鹅鲊。

浮生夙何缘，今昔同官舍。才调稍迫促，每羡公优暇。

草玄入幽微，曾不解嘲骂。文衡委轻重，事亦宗伯亚。

我愚实未称，得友还自诧。两骖万里心，双璧连城价。

尘土难淹留，云霄看高跨。
谢龚养正送蕲竹杖
范成大（宋代）

一声霜晓谩吹愁，八尺风漪不耐秋。
上座独超三昧地，诺惺庵里证般舟。
再游登腾王阁
曾丰（宋代）

故阁峥嵘已劫灰，又看新阁上烟煤。
断碑无日不浓墨，古砌新秋犹杂苔。
江阔鸟疑飞不过，风轻帆远趁先开。
天高地迥诗囊小，收拾不多空一来。
登乐游庙作
韦应物（唐代）

高原出东城，郁郁见咸阳。上有千载事，乃自汉宣皇。

颓壖久凌迟，陈迹翳丘荒。春草虽复绿，惊风但飘扬。

周览京城内，双阙起中央。微钟何处来，暮色忽苍苍。

歌吹喧万井，车马塞康庄。昔人岂不尔，百世同一伤。

归当守冲漠，迹寓心自忘。
黄万祜题蜀宫壁
佚名（唐代）

莫交牵动青猪足，动即炎炎不可扑。

鸷兽不欲两头黄，黄即其年天下哭。
过邵先生居
韩维（宋代）

竹坞斜开径，茅檐半卷书。幽闲入高卧，淡薄见平居。

乱水随酾引，残花不扫除。因君动高兴，回首想吾庐。
贺新郎
刘辰翁（宋代）

何处从头说。但倾尊、淋漓醉墨，疏疏密密。看取两轮东西者，也是樊笼中物。这光景、年来都别。白发道人隆中像，笑相逢、对拥炉边雪。又过了，上元节。
纸窗旋补寒穿穴。柳黏窗、青青过雨，劝君休折。睡不成酣酒先醒，花底东风又别。夜复夜、吟魂飞越。典却西湖东湖住，十三年不出今朝出。容易得，二三月。